VYJADRENIA K PREDBEŽNEJ INFORMÁCII
Návrh vyhlášky Ministerstva hospodárstva Slovenskej republiky, ktorou sa ustanovujú podrobnosti o forme a rozsahu súboru údajov pre monitorovací systém energetickej efektívnosti, o postupoch a podrobnostiach o údajoch poskytovaných do monitorovacieho systému

	Elektrosmog a zdravie
Elektrosmog a zdravie
	Občianske združenie Elektrosmog a zdravie navrhuje, aby súbor údajov o vykonaných opatreniach na zlepšenie energetickej efektívnosti a o dosiahnutých úsporách energie zahŕňal aj údaje o nákladoch týchto opatrení, a to v štruktúre vychádzajúcej z prílohy X časti III bodu 10 písm. b) smernice (EÚ) 2023/1791:

- kapitálové náklady na zariadenia a vybavenie,
- kapitálové náklady na pridružené energetické siete,
- variabilné a fixné prevádzkové náklady,
- náklady na energiu,
- environmentálne náklady a náklady týkajúce sa zdravia a bezpečnosti, a to v maximálnom rozsahu,
- náklady týkajúce sa pracovného trhu, energetickej bezpečnosti a konkurencieschopnosti, a to v maximálnom rozsahu.

Zároveň navrhujeme, aby boli súhrnné výstupy z týchto údajov pravidelne zverejňované.

ODÔVODNENIE

1. Monitorovací systém dnes sleduje najmä dosiahnuté úspory energie. Bez údajov o nákladoch však nie je možné overiť, či sú opatrenia nákladovo efektívne, ani ich navzájom porovnať. Nákladová efektívnosť je pritom kľúčovým kritériom smernice (EÚ) 2023/1791 aj slovenskej legislatívy.

2. Príkladom je povinnosť vybaviť meradlá a pomerové rozdeľovače vykurovacích nákladov funkciou diaľkového odpočtu, ktorá však je podmienená nevyhnutnou podmienkou nákladovej efektívnosti. Bez systémového zberu údajov o nákladoch nemá štát ani vlastníci budov podklad na takéto posúdenie.

3. Smernica v prílohe X výslovne vyžaduje zohľadniť aj environmentálne náklady a náklady týkajúce sa zdravia a bezpečnosti. Ich zber v monitorovacom systéme by umožnil túto požiadavku reálne naplniť v národných analýzach, vrátane komplexného posúdenia vykurovania a chladenia.

4. Zverejňovanie súhrnných údajov zvýši transparentnosť a umožní verejnosti aj samosprávam informovane rozhodovať o investíciách do energetickej efektívnosti.

Zároveň by sme sa radi aktívne zapojili do ďalšej prípravy tohto právneho predpisu. Prosíme o prizvanie nášho združenia na konzultácie a pracovné stretnutia s odborníkmi.

S pozdravom
Petra Bertová Polovková
za občianske združenie Elektrosmog a zdravie
Táto pripomienka bola odoslaná cez káblové pripojenie
– bez škodlivého žiarenia
– s menšou spotrebou elektriny
– s vyššou bezpečnosťou údajov

	ŽSK
Žilinský samosprávny kraj
	Stanovisko k legislatívnemu procesu PI/2026/250:

„ Veríme, že pri tvorbe tejto vyhlášky bude uplatnený prísľub z legislatívneho procesu LP/2026/131 (návrhu zákona o energetickej efektívnosti ) a to automatické preberanie dát z akýchkoľvek digitálnych databáz ku ktorým má štát prístup.
Inak povedané, že údaje z energetických certifikátov, údajov, ktoré sa vyskytujú v katastri a iných dostupných údajov o budovách, budú do monitorovacieho systému automaticky nahrané a nebudú ich musieť verejné organizácie vypĺňať.
Taktiež by sme uvítali, keby boli do systému automaticky prenášané aj údaje od dodávateľov energií, napríklad o spotrebe, parametroch odberných miestach a iných, ku ktorým je možné prepojenie napríklad zo serverov SEPS, SPP, SPP Distribúcia a podobne.
V opačnom prípade požadované údaje o budovách verejný sektor nebude vedieť v požadovaných termínoch napĺňať vzhľadom na personálne kapacity.“

